Bharat Mata (film)
Bharat Mata (; ) je indijski igrani film snimljen na hindiju 1957. godine u režiji Mehbooba Khana, poznata kao najskuplje i jedno od najpopularnijih ostvarenja indijske kinematografije 1950-ih, odnosno kao jedno od prvih važnijih indijskih filmova u boji.

Po žanru predstavlja tipično bollywoodsku mješavinu drame i mjuzikla, a isto tako i remake crno-bijelog filma Aurat koga je također bio režirao Mehboob Khan. Naslovni lik, koji tumači Nargis je Radha, siromašna seljanka koja se tokom nekoliko decenija suočava s brojnim nedaćama kao što su bijeg muža (koga tumači Raaj Kumar, iskorištavanjem od strane seoskog lihvara, kao i time da će jedan od njenih sinova (koga glumi Sunil Dutt) postati razbojnik. Radnja prikazuje kako njeni napori da nadvlada te probleme i sačuva vlastitu čestitost i dostojanstvo na kraju inspiriraju njene suseljane da izgrade kanal za navodnjavanje i odaju Radhi počast kao simboličnoj "majci" sela.

Bharat Mata je predstavljao jedan od najambicioznijih projekata indijske kinematografije, koji je postavio rekord po budžetu, te se snimao nekoliko godina u tri indijske države, pri čemu su autorima poslužile stvarne poplave u Uttar Pradeshu, koje su kasnije iskorištene kao scene poplave u filmu. Autoru Mehboobu Khanu je, pak, motiv osim spektakla bilo i nastojanje da oda panegirik svojoj mladoj domovini, pa su zato melodramska zbivanja iz originalnog scenarija dobila epski karakter, a heroina postala svojevrsno oličenje nacionalnog simbola Majke Indije. Mehboob Khan je namjerno kao naslov filma uzeo izraz Majka Indija kako bi se alegorijski obračunao sa istoimenom kontroverznom knjigom američke spisateljice Katherine Mayo koja je žestoko napadala hinduizam i indijsku kulturu. Prilikom snimanja je koristio neke od inovativnih tehnika snimanja, ali na njegov opus je značajan uticaj imao rad sovjetskih sineasta, prije svega Vsevoloda Pudovkina.

Bharat Mata je nakon premijere doživjela veliki uspjeh kako kod publike, tako i kod kritike, te je osvojila niz najprestižnijih nacionalnih nagrada. Uspjeh je bio nešto slabiji izvan indijskih granica, mada je Bharat Mata uspjela ući među pet nominacija za Oscar za najbolji strani film. Nargis je zahvaljujući naslovnoj ulozi postala velika zvijezda, a tokom snimanja se bila zaljubila, a poslije i udala za Sunila Dutta.

Uloge
 Nargis ... Radha, protagonistica i arhetipska indijska žena
 Sunil Dutt ... Birju, Radhin buntovni mlađi sin koji postaje bandit
 Rajendra Kumar ... Ramu, Radhin stariji sin koji prati majčin put čestitosti
 Raaj Kumar ... Shamu, Radhin muž
 Kanhaiyalal ... Sukhilala "Lala", lukavi lihvar
 Jilloo Maa ... Sundar-Chachi, Radhina punica
 Kumkum ... Champa, supruga Ramua
 Chanchal ... Rupa, Sukhilalina kćer
 Sheela Naik ... Kamala, porodična prijateljica
 Mukri ... Shambu, porodični prijatelj i Kamalin muž
 Azra ... Chandra, kćer direktora škole u selu
 Sajid Khan ... mladi Birju
 Surendra ... mladi Ramu

Izvori

Vanjske veze
 
 
 
 
 Mother India at Bollywood Hungama

Indijski filmovi
Dramski filmovi
Filmski mjuzikli
Epski filmovi
Authority control 2